PTG โชว์เรทติ้งองค์กร-หุ้นกู้ BBB+ สะท้อนผลงานแกร่ง กางแผนปี 65 รุกธุรกิจ Non-oil เต็มสูบ
“ทริสเรทติ้ง” คงอันดับเครดิตหุ้นกู้-องค์กรของ PTG ที่ระดับ “BBB+” แนวโน้ม “คงที่” สะท้อนผลการดำเนินงานของบริษัทที่ยังสามารถเติบโตได้อย่างแข็งแกร่ง กางแผนปี 65 ขยายปั๊มน้ำมัน-รุกธุรกิจ Non-oil เต็มสูบ
“ทริสเรทติ้ง” คงอันดับเครดิตหุ้นกู้-องค์กรของ PTG ที่ระดับ “BBB+” แนวโน้ม “คงที่” สะท้อนผลการดำเนินงานของบริษัทที่ยังสามารถเติบโตได้อย่างแข็งแกร่ง กางแผนปี 65 ขยายปั๊มน้ำมัน-รุกธุรกิจ Non-oil เต็มสูบ
19 ม.ค. 2565

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจีเอ็นเนอยี จำกัด (มหาชน) หรือ PTG เปิดเผยว่า สถาบันจัดอันดับความน่าเชื่อถือ บริษัท ทริสเรทติ้ง จำกัด (TRIS Rating) ได้จัดอันดับเครดิตองค์กรและอันดับเครดิตหุ้นกู้ไม่ด้อยสิทธิไม่มีหลักประกันชุดปัจจุบันของพีทีจีที่ระดับ BBB+ พร้อมแนวโน้มโน้มอันดับเครดิต “Stable” หรือ “คงที่” ซึ่งสะท้อนให้เห็นถึงความสามารถของบริษัท ในการรักษาสถานะทางการตลาดที่แข็งแกร่งในตลาดค้าปลีกน้ำมัน เนื่องจากมีการวางแผนธุรกิจอย่างรอบคอบและรัดกุม  พร้อมกับการจัดอันดับเครดิตให้แก่หุ้นกู้ไม่ด้อยสิทธิไม่มีหลักประกันชุดใหม่ในวงเงินไม่เกิน 1.2 พันล้านบาท อายุไม่เกิน 3 ปีของบริษัทที่ระดับ “BBB+” เช่นเดียวกัน
โดยทริสเรทติ้ง ยังคาดว่าบริษัทจะได้รับประโยชน์จากการผ่อนคลายมาตรการปิดเมืองและการกลับมาของกิจกรรมการท่องเที่ยวอีกด้วย ถึงแม้ว่าการกลายพันธุ์ของโรคไวรัสโควิด-19 ล่าสุดอาจเป็นปัจจัยที่ทำให้เกิดความไม่แน่นอนเพิ่มขึ้นและส่งผลให้การฟื้นตัวของเศรษฐกิจต้องล่าช้าออกไป โดยทริสเรทติ้งมองว่าการแข่งขันที่รุนแรงในธุรกิจค้าปลีกน้ำมันและราคาน้ำมันที่ผันผวนยังคงเป็นปัจจัยเสี่ยงที่สำคัญ ดังนั้นเพื่อรับมือกับการแพร่ระบาดของโรคไวรัสโควิด-19 ที่ยังคงยืดเยื้อ ทริสเรทติ้งคาดว่าบริษัทจะกลับมาขยายธุรกิจอีกในระยะยาวเมื่อเห็นว่าเศรษฐกิจมีแนวโน้มที่น่าเชื่อมั่นมากกว่านี้
“ทริสฯ ยังคงการจัดอันดับเครดิตของบริษัทเช่นเดียวกันกับปีที่ผ่านมา และเชื่อมั่นต่อความสามารถในการบริหารงานจัดการและความสามารถในการทำกำไรของบริษัทอย่างต่อเนื่อง ซึ่งในส่วนของบริษัทเองนั้น คาดว่าจะสามารถรักษาระดับการเติบโตของปีนี้ได้ถึงแม้จะมีการแพร่ระบาดของไวรัสโควิด-19 สายพันธ์ใหม่เพิ่มขึ้น โดยยังคงตั้งเป้าการเติบโตของยอดจำหน่ายน้ำมันในธุรกิจค้าปลีกน้ำมัน และเดินหน้าลงทุนในธุรกิจ Non-oil อย่างจริงจังในปีนี้” นายพิทักษ์ กล่าว
ทั้งนี้ นายพิทักษ์ กล่าวทิ้งท่ายว่า ในส่วนของการลงทุนในปีนี้ บริษัทได้คาดการณ์งบลงทุนสำหรับปี 2565 โดยจะเป็นการลงทุนทั้งในส่วนของการขยายสถานีบริการน้ำมัน และสถานีให้บริการแก๊ส LPG รวมถึงการลงทุนในธุรกิจ Non-Oil และธุรกิจใหม่ ทั้งในส่วนของธุรกิจ LPG ครัวเรือน ธุรกิจอาหารและเครื่องดื่ม โดยมีแผนที่จะขยายสาขาร้านกาแฟพันธุ์ไทยทั้งในและนอกสถานีบริการ ธุรกิจศูนย์บริการซ่อมบำรุงรักษารถยนต์ Autobacs ซึ่งมีแผนที่จะขยายสาขาให้มีมาตรฐานเพิ่มมากขึ้น